Správa zo zahraničnej pracovnej cesty
1.	Účastníci ZPC
Meno a priezvisko: 			Ing. Tomáš Pagáč, PhD.  		
Názov pracoviska: 	SADA, Hanulova 5/C, 841 01 Bratislava
Pracovné zaradenie: 			odborný pracovník pre TUE
Znalosť jazykov: 			anglicky, francúzsky

Meno a priezvisko: 			PaedDr. Žaneta Csáderová, PhD.   		
Názov pracoviska: 	SADA, Hanulova 5/C, 841 01 Bratislava
Pracovné zaradenie: 			riaditeľ
Znalosť jazykov: 			anglicky, rusky
2.	Zahraničná pracovná cesta
Štát:					Francúzsko	
Mesto:					Paríž
Dátum:				28. – 31. 10. 2019
Prijímajúca organizácia:	UNESCO
Účel cesty:	účasť na 7. Konferencii zmluvných strán Medzinárodného dohovoru proti dopingu UNESCO (ďalej Dohovor) 
Spôsob financovania:	ZPC bola financovaná z rozpočtu Antidopingovej agentúry SR.
3.	Rámcový program pobytu
Dátum/čas:	29. október 2019: 10:00-17:30 
“Pre-Conference FORUM” 
30. október 2019: 10:00-19:00 
Konferencia zmluvných strán UNESCO
31. október 2019: 10:00-17:00 
Konferencia zmluvných strán UNESCO 

4.	Stručný priebeh rokovaní
	 
29. október 2019: 10:00-17:30 “Pre-Conference FORUM”

V prvý deň boli v rámci “Pre-Conference FORUM” odprezentované nasledovné témy:
•	Umelá inteligencia a génový doping 
•	Ženy a mládež v športe
•	Vzdelávanie
•	Efektívna komunikácia a spolupráca na medzinárodnej úrovni 

Umelá inteligencia a génový doping
•	Stane sa v budúcnosti doping terapiou? Koho budeme identifikovať ako “normálneho” športovca? 
•	Žijeme v dobe, ktorá umožňuje tzv. optimalizáciu genómu – je potrebné zodpovedať otázku etiky tohto procesu predovšetkým v prípade optimalizácie genómu športovcov. 
•	Pojem zlepšenie športového výkonu začína nadobúdať úplne nový rozmer.
•	Génový doping môže na dosiahutie svojho cieľu využiť technológiu CRISPR (Clustered regularly interspaced short palindromic repeats), ktorá sa štandardne používa aj pri génovej terapii. 
•	Génový doping sa vyvinul z lekárskej aplikácie génovej terapie, ktorá umožňuje liečbu závažných ochorení (podobne ako iné dopingové látky).
•	Je veľmi dôležité rozlišovať génovú terapiu na úrovni somatických buniek a pohlavných buniek. Somatické zmeny je síce obtiažne detegovať, ale je to možné. V prípade genetických modifácií na úrovni pohlavných buniek je detekcia nemožná. 
•	Je možné odhaliť užívanie dopingových látok longitudálnym sledovaním výkonov športovca? Podobný prístup ako v prípade Biologického pasu športovca – zohľadňovanie viacerých faktorov.
•	Zapojenie umelej inteligencie do antidopingových aktivít predstavuje zaujímavý prístup k analýze športových výkonov, jednotlivých modulov biologického pasu športovca a môže nám poskytnúť dôležitú analýzu prepojenia výkonu a dopingového správania. Problémom ostáva nastavenie tejto technológie z pohľadu ochrany ľudských práv športovca, bioetiky a GDPR.  

30. – 31. október 2019: 10:00-17:30 Konferencia zmluvných strán UNESCO

Hlavné body rokovania boli úvodné príhovory, schválenie rokovacieho poriadku a správa z minulého zasadnutia (2017), voľba predsedajúceho zástupcu a jeho zástupcu. Konferencia pre nasledujúce dvojročné obdobie zvolila námestníka ministerstva športu Dominikánskej republiky Marca Diaza. Do pozície spravodajcu bol opätovne zvolený p. Patel Hitesh z Veľkej Británie. Zvolené boli tiež pozície podpredsedov jednotlivých skupín pozastávajúcich zo zmluvných strán UNESCO. Slovenská republika patrí do skupiny 2, za ktorú bol zvolený zástupca z Ruskej federácie. Taktiež boli schválení členovia komisie pre Fond ohľadom eliminácie dopingu v športe. Prebehla diskusia týkajúca sa zmien v pravidlách riadenia Dohovoru proti dopingu v športe. 
V rámci monitorovania a implementácie Dohovoru proti dopingu v športe boli predstavené výsledky vyplneného dotazníka AD Logic ohľadom dodržiavania ustanovení Dohovoru. Podstatou monitoringu je identifikovať minimálne štandardy pre zmluvné strany Dohovoru. Minimálna hranica pre dodržiavanie jednotlivých bodov Dohovoru bola odsúhlasená na 60 %. Slovenská republika má 66,7 % plne v súlade s Dohovorom, 9,9 % čiastočný súlad a v nesúlade máme 19 %. Uvedený nesúlad sa týka hlavne článkov ohľadom výskumu, výživových doplnkov pre športovcov ako aj implementácia profesionálneho etického kódexu.  Dotazík bol zaslaný 184 zmluvným stranám, pričom 101 zmluvných strán dotazník vyplnilo a zaslalo ho načas. Z tohto počtu splnilo minimálnu požiadavku (60 %) 73 zmluvných strán, čo znamená, že sú plne v súlade s Dohovorom. 111 zmluvných strán nedosiahlo minimálne požiadavky a to z dvoch dôvodov, buď vôbec nevyplnili dotazník alebo ich zmluvné plnenie bolo nedostatočné. 
Hlavným bodom konferencie zmluvných strán bolo aj prijatie dvoch dôležitých dokumentov, ktoré mala vypracovať poverená pracovná skupina: (1) “Framework of Consequences” a (2) “Operational Guidelines”. Vzhľadom na to, že sa nepodarilo dosiahnuť konsenzus jednotlivých zmluvných strán, tieto dokumenty neboli schválené, a pracovnej skupine sa mandát predlžuje na ďalšie dva roky. 
5.	Odporúčané závery

Na základe uskutočnených diskusií a monitoringu Dohovoru proti dopingu v športe UNESCO odporúča jednotivým vládam zamerať svoju pozornosť na niektoré skutočnosti:
	
(1)	Všetci signatári Dohovoru by mali v rámci rešpektovania uvedeného Dohovoru vynaložiť signifikantné úsilie, aby každá krajina bola v súlade s týmto Dohovorom. Všetci signatári sa zaviazali plniť jednotlivé body dohovoru, z čoho vyplýva aj znášanie dôsledkov za neplnenie podmienok Dohovoru. 

(2)	Všetci signatári Dohovoru majú pokračovať a prehlbovať svoje aktivity v obmedzovaní dostupnosti zakázaných látok, pretože túto úlohu môže v praxi zastrešiť len samotná vláda úpravou legistalítvy krajiny v oblasti kriminalizácie dopingu. Za týmto účelom je nevyhnutné posilnenie legislatívy s cieľom umožniť zdielanie informácií a spoluprácu medzi národnými antidopingovými agentúrami a policajnou zložkou. Praktické zabezpečenie spočíva aj v podpore nahlasovacej činnosti (tzv. “whistleblowing”), pre ktorú je nevyhnutné nastaviť procesy ochrany ľudí, ktorí nahlásia podozrivú dopingovú činnosť. Taktiež sa podporujú aktivity monitorovania distribúcie látok zlepšujúcich športových výkon cez štátne hranice v kooperácii s colnou správou.

(3)	Dôraz sa taktiež kladie na podporu vzdelávania a šírenia informácií v súvislosti s implementáciou efektívneho prevenčného programu. Na tento účel môžu vlády jednotlivých krajín posilniť personálnu a finančnú kapacitu svojich národných antidpoingových organizácií s cieľom zabezpečenia týchto aktivít pre širokú verejnosť. 

Antidopingová agentúra Slovenskej republiky na základe svojej aktívnej účasti navrhuje tieto opatrenia:

(1)	Slovenská republika splnila Dohovor proti dopingu v športe UNESCO na 66,7 %, čo znamená, že minimálnu nastavenú hranicu prevýšila len o 6,7 %. Jedným zo spôsobov, ako by bolo možné zlepšiť plnenia jednotlivých bodov daného Dohovoru by bolo vytvorenie národnej platformy pre antidoping, ktorá by združovala multirezortné zastúpenie expertov, ktorí by sa zaoberali implementáciou jednotlivých bodov Dohovoru, ktoré nie sú v súlade. V rámci skupiny 2, do ktorej patrí 18 krajín vrátane Slovenska, iba štyri krajiny nevytvorili národnú platformu (Estónsko, Maďarsko, Moldavsko a Slovensko). 
(2)	Bol vytvorený materiál, na ktorom spolupracovala WADA, UNESCO a ostatné medzinárodné organizácie s názvom “Sport values in every classroom” určený pre deti vo veku 8 až 12 rokov. Uvedený materiál by mohol byť implementovaný aj pre slovenské školy. Poslaním tohto súboru informácií je pomôcť učiteľom pri ich práci, kde majú jedinečnú príležitosť priniesť do triedy hodnoty úcty, rovnosti a inklúzie hravou formou. 

6.	Prehľad prinesenej dokumentácie a miesto jej uloženia

https://en.unesco.org/themes/sport-and-anti-doping/cop7
7.	Osobitne vyhodnotený očakávaný prínos ZPC

	Prínosom služobnej cesty je získanie poznatkov a skúseností z oblasti medzinárodnej antidpoingovej politiky. 
8.	Spôsob zverejnenia výsledkov ZPC, prenos získaných informácií

Správa je zverejnená na webovej stránke www.antidoping.sk. 

Súhlasím so zverejnením správy na internete.

V Bratislave, dňa 4.11.2019 

Správu vypracovali: 					Ing. Tomáš Pagáč, PhD. 
                                                                                                        odborný pracovník pre TUE

PaedDr. Žaneta Csáderová, PhD.
							riaditeľka 

Správu schválila: 					JUDr. Mgr. Martina Lubyová, PhD.
                                                                                                        ministerka školstva